The Mystic Traveller: Burmese Hero Speaks
Burmese Hero Speaks
Labels: Free Burma, Heroes, People, Politics 400 buffels verdrink in Choberivier | Netwerk24
400 buffels verdrink in Choberivier
Deur Marietie Louw-Carstens 08 November 2018 16:17
Dit kom nadat minstens 400 buffels Dinsdagnag in die Choberivier in Namibië verdink het toe hulle vermoedelik deur ’n trop leeus gejag is.
Verskeie mense het in bakkies en motors daar opgedaag en begin om die karkasse op te kap. Die vleis is in die voertuie gelaai, terwyl die ingewande in die rivier of op die oewer gelos is.
Van die buffels wat in die Choberivier verdrink het, se karkasse dryf in die water. Foto: SERONDELA LODGE
Werknemers van die Serondela Lodge, wat naby die rivier is, het foto’s verskaf van hoe mense die karkasse opkap.
Simone Micheletti, besturende direkteur van die Serondela Lodge, sê die verdrinking van die buffels is aardig.
Mense het Woensdagoggend op die ontstellende gesig afgekom van die honderde buffels wat in die water in die Choberivier dryf, berig AFP.
The Namibian berig inwoners van die Kavulavula-nedersetting het glo eerste op die dooie buffels in die rivier afgekom.
Die karkasse van honderde buffels wat in die Choberivier verdrink het. Foto: SERONDELA LODGE
Die Choberivier is aan die noordoostelike grens van die Chobe Nasionale Park.
Romeo Muyunda, woordvoerder van die Namibiese departement van omgewingsake, sê sulke massaverdrinkings is nie ’n vreemde verskynsel in die gebied nie.
Hy sê die vermoede bestaan dat ’n trop of dalk ’n paar troppe leeus die buffels van Botswana af gejaag het.
In ’n poging om weg te kom, het die buffels mekaar vertrap, in die rivier beland en toe verdrink.
Mense aan die oewer van die Choberivier kap buffelkarkasse op. Foto: SERONDELA LODGE
Omgewingskenners is Woensdag na die gebied om ’n ondersoek te doen. Hule het bevind die buffels is nie aan ’n siekte vrek nie, maar het verdrink.
Die owerhede het besluit mense in nabygeleë nedersettings mag die karkasse uit die rivier haal en dit opkap vir vleis.
Muyundu sê dit is nog te vroeg om te bepaal watter invloed die massaverdrinking van die buffels op die omgewing sal hê.
Die gebied tussen Botswana en Namibië is bekend om sy groot buffelbevolking, met tot soveel as 4 000 wat al getel is.
Inwoners aan die oewer van die Choberivier gaan haal buffelkarkasse. Foto: SERONDELA LODGE
Meer oor: Serondela Lodge | Choberivier | Buffels